b'\n_START_ARTICLE_\nFranc I. Habsbur\xc5\xa1ko-Lotarin\xc5\xa1ki\n_START_SECTION_\nKoalicijske vojne\n_START_PARAGRAPH_\nCesarsko krono je Franc nasledil v letu 1792, nakar so se je pod njegovo vladavino dr\xc5\xbeava zapletala z Napoleonovo Francijo v Koalicijske, oziroma Napoleonske vojne, kjer je Avstrija dolgo ostajala na strani pora\xc5\xbeencev. Tako se je morala kot pora\xc5\xbeenka za ve\xc4\x8d let ali trajno odpovedati mnogim ozemljem. Posledica prehoda avstrijskih de\xc5\xbeel pod nove oblastnike je bil tudi nastanek Ilirskih provinc leta 1809. Obnova oblasti in ponovno zavzetje izgubljenih de\xc5\xbeel se je pri\xc4\x8delo s \xc5\xa1esto koalicijsko vojno proti Francozom (1812), ki se je nadaljevala v sedmo koalicijsko, po katerih je Avstrija na Pari\xc5\xa1kem mirovnem sporazumu (1814) in Dunajskem kongresu (1814-15) obnovila oblast nad nekdanjimi Ilirskimi provincami in nekaterimi ostalimi de\xc5\xbeelami.\n_START_SECTION_\nRazpust Rimsko-nem\xc5\xa1kega, proglasitev Avstrijskega cesarstva\n_START_PARAGRAPH_\nFranc I. je 11. avgusta 1804 proglasil habsbur\xc5\xa1ke posesti za dedno Avstrijsko cesarstvo. S tem je odgovoril na Napoleonovo kronanje za francoskega cesarja. Kot avstrijski cesar je privzel vladarsko ime Franc I. Po porazu v bitki pri Austerlitzu in podpisu bratislavskega miru ob koncu leta 1805 je nem\xc5\xa1ko cesarstvo dejansko prenehalo obstajati in Franc II. ga je formalno razpustil 6. avgusta 1806, po Napoleonovi ustanovitvi Renske konfederacije. S tem se je kon\xc4\x8dalo dvoletno obdobje njegovega dvojnega cesarskega naslova.\n_START_SECTION_\nSveta aliansa\n_START_PARAGRAPH_\nIzvirno z namenom \xc5\xa1iritve kr\xc5\xa1\xc4\x8danskih pridobitev, v bistvu pa za prepre\xc4\x8ditev \xc5\xa1irjenja revolucionarnih, demokrati\xc4\x8dnih idej ter nacionalnih gibanj in ohranjanja pridobitev Dunajskega kongresa je Franc I. z Rusijo in Prusijo sklenil voja\xc5\xa1ko-politi\xc4\x8dno zvezo imenovano Sveta aliansa, ki je s svojim drugim kongresom v Ljubljani (1821) za trenutek v sredi\xc5\xa1\xc4\x8de pozornosti postavilo dotlej malo znano Ljubljano. V soglasju s poslanstvom Svete alianse si je Franc I. skupaj s kanclerjem Metternichom prizadeval za krepitev absolutisti\xc4\x8dne dr\xc5\xbeave (Metternichov absolutizem).'